Kalākauan valtiovierailu Yhdysvaltoihin 1874–1875

**Havaijin kuningas [[Kalākaua]] teki valtiovierailun Yhdysvaltoihin** 28. marraskuuta 1874 – 2. helmikuuta 1875. Vierailun aikana hän kävi mm. New Yorkissa, Bostonissa, Chicagossa, St. Louis'ssa ja Omahassa. Vierailun tarkoituksena oli lujittaa Havaijin kuningaskunnan ja Yhdysvaltain välisiä suhteita ja allekirjoittaa maiden välinen vastavuoroisuussopimus ().

Kalākauan valtiovierailu oli ensimmäinen kerta, kun vieraan valtion valtionpäämies tai hallituksenpäämies teki virallisen vierailun Yhdysvaltoihin.

## Tausta ja lähtö
Kuninkaan lisäksi viralliseen matkaseurueeseen kuuluivat seuraavat henkilöt:

* John O. Dominis (O‘ahun kuvernööri)
* J. M. Kapena (Mauin kuvernööri)
* H. A. Pierce (Yhdysvaltain ministeri Havaijilla)
* W. M. Wharry (kenraali Schofieldin avustaja)
* W. H. Whiting
* eversti Hubbard (kuvernööri Boothin avustaja)
* herra Irving (American Press Associationin edustaja)
* T. H. Goodman
* Elisha Hunt Allen (Havaijin korkeimman oikeuden presidentti)
* Henry Carter (C. Brewer & Co.:ta edustava liikemies)

Valtiovierailu ei ollut Kalākauan ensimmäinen vierailu Pohjois-Amerikassa. Hän oli aiemmin tehnyt vierailun Brittiläiseen Kolumbiaan ja Kaliforniaan loppuvuodesta 1860, jolloin hän oli Havaijin sisäministeriön virkamies.

## Presidentin tapaaminen
Kalākaua saapui Washingtoniin 12. joulukuuta 1874. Hän yöpyi Arlington Hotelissa. Toista kauttaan istuva presidentti Ulysses S. Grant päätti järjestää näyttävän illallisen, jonka suunnittelussa auttoi hänen vaimonsa Julia Grant. Kalākaua oli tunnettu hyvän ruuan ja viinin ystävä, ja hänen kerrotaan jälkikäteen olleen mielissään. Yhdysvaltain presidentin isännöimä valtiollinen illallinen sai alkunsa Kalākauan vierailusta. Presidentti Grant tarjosi illallisen 22. joulukuuta 1874.

Ennen tapaamistaan presidentin kanssa Kalākaua sairastui nuhaan, mitä hän myöhemmin valitteli.

## Paluumatka Washingtonista
Kalākaua pysähtyi myös New Yorkissa, jossa hän kävi katsomassa *[[The Gilded Age]]* -näytelmän Park Theaterissa. Hänen mukanaan oli Mark Twain, joka oli kuninkaan hyvä ystävä.

Uudenvuodenpäivänä 1875 Kalākaua saapui Bostoniin. Tämä oli taktinen veto, koska Uuden-Englannin sokeriteollisuus oli vastustanut vastavuoroisuussopimusta Havaijin kanssa, koska se nähtiin uhkana paikalliselle teollisuudelle. Bostonin kaupunki järjesti kuninkaallisen illallisen Revere Housessa, joka maksoi kaupungille 3&nbsp;000 dollaria.

## Vastavuoroisuussopimus ja sen merkitys
Valtiovierailun aikana Yhdysvallat ja Havaiji allekirjoittivat vastavuoroisuussopimuksen, jonka nojalla Yhdysvallat poisti tariffit havaijilaiselta sokerilta, mikä johti havaijilaisten sokeriplantaasien tuottojen valtavaan nousuun. Sopimus astui voimaan 9. syyskuuta 1876. Vastavuoroisuussopimuksen mukanaan tuoma taloudellinen kasvu näkyi myös kasvavina menoina. Näihin kuuluivat muun muassa ʻIolanin palatsin rakentaminen ja kalustaminen (343&nbsp;595 Havaijin dollaria), Kalākauan kruunajaiset (50&nbsp;000&nbsp;$), Kalākauan maailmanympärimatka 1881 (22&nbsp;500&nbsp;$) ja Kalākauan 50-syntymäpäiväjuhlat (75&nbsp;000&nbsp;$).

Taloudellisen kasvun lisäksi vastavuoroisuussopimus lisäsi Havaijin riippuvuutta Yhdysvalloista. Tämä puolestaan toimi pohjana Havaijin vallankaappaukselle, minkä jälkeen saaret päätyivät lopulta osaksi Yhdysvaltoja.

## Galleria

Tiedosto:King Kalakaua and Suite Paying a Formal Visit to the President in the Blue Room of the White House. King Kalākaua, of the Sandwich Islands, Visiting Washington, Object Number NPG.68.18, National Portrait Gallery, Smithsonian Institution.jpg|Piirros Kalākauan ja presidentti Grantin tapaamisesta Valkoisessa talossa *[[Frank Leslie's Illustrated Newspaper]]* -lehdessä.
Tiedosto:Kalakaua at the White House (PP-96-15-011).jpg|Kalākaua Valkoisessa talossa.
Tiedosto:Kalakaua and Reciprocity Commission (PP-96-13-03).jpg|Kalākaua vastavuoroisuussopimuksesta vastaavan komission kanssa. Vasemmalla alarivissä kuninkaan lanko John Owen Dominis.


## Lähteet